የበርሃ አንበጣ በአፍሪካ ቀንድ በሚኖሩ 20 ሚሊዮን ሰዎች የምግብ እጥረት ስጋት ፈጥሯል፤ 10 ሀገራትም አንበጣውን ለመከላከል በጋራ ለመሥራት ተስማምተዋል፡፡
በኢትዮጵያ ከሰኔ 2011 ዓ.ም ጀምሮ የበረሃ አንበጣ መንጋ በተለይ በአማራ ክልል 10፣ በትግራይ ክልል 9 እና በአፋር ክልል 21 ወረዳዎች ተከስቶ እንደነበር የግብርና ሚኒስቴር አስታውቋል፡፡ችግሩን ለመቅረፍ ጥረት ሲደረግ የቆየ መሆኑንም የግብርና ሚኒስቴር ሚኒስትር ዴኤት ገብረእግዚአብሔ ገብረዮሐንስ ተናግረዋል፡፡ በዚህ ወቅትም ከኬኒያ ወደ ኢትዮጵያ የገባው የበረሃ አንበጣ መንጋ በኦሮሚያ ክልል 34 ወረዳዎች በደቡብ ክልል ደግሞ 28 ወረዳዎች ላይ ተሠራጭቷል፡፡ አንበጣውን ለመቆጣጠርም የአየር ላይና የየብስ የመከላከል ሥራዎች እየተተገበሩ እንደሆነ ታውቋል፡፡ዛሬ በአዲስ አበባ የኢትዮጵያ፣ ጅቡቲ፣ ሶማሊያ፣ ኬኒያ፣ ሱዳን፣ ደቡብ ሱዳን፣ ዩጋንዳ፣ ኤርትራ፣ ሳዑዲ ዐረቢያና የመን የግብርና ሚኒስትሮች፣ የዓለም የእርሻና ምግብ ድርጅት (ፋኦ) እንዲሁም የተለያዩ የዕርዳታ ድርጅቶች የአንበጣ መንጋውን ለመከላከል ምክክር አድርገዋል፡፡